Antium
Store norske leksikon,Historie,Arkeologi,Klassisk arkeologi,Romersk arkeologi
Antium var en oldtidsby i Italia, som lå ved havet rundt 55 kilometer sør for Roma. Ruinene av Antium er i dag en del av den nåværende byen Anzio.
Ifølge tradisjonen var Antium en av volskernes byer. Den utgravde nekropolen tyder på et blomstrende bysamfunn allerede i den eldste jernalderen (begynnelsen av 1000-tallet fvt.). Innbyggerne nevnes tidlig som sjøfolk og sjørøvere. Antium førte flere ganger krig mot Roma og gjorde i 341 fvt. opprør sammen med de andre latinere. I et sjøslag skal romerne da ha slått Antium, som mistet sin selvstendighet. Mot slutten av den romerske republikken ble Antium et yndet oppholdssted for fornemme romere, som Cicero, senere også for flere keisere, blant andre Caligula og Nero, som begge var født her. I middelalderen forfalt Antium.Det er funnet tallrike rester av romerske villaer og flere viktige kunstverker, som den borghesiske fekter, Apollon fra Belvedere og piken fra Anzio. Les mer i Store norske leksikon Anzio Italias forhistorie Romerrikets historie romersk arkitektur arkitektur i Italia kunst i Italia før 1900